በዓፋር ክልል 690 ሚሊዮን ብር ገቢ መሰብሰቡን ኤጄንሲው አስታወቀ
በተጠናቀቀው የበጀት ዓመት ከተለያዩ የገቢ ምንጮች 690 ሚሊዮን ብር ገቢ በመሰብሰብ ከዕቅዱ በላይ ማሳካቱን የክልሉ ገቢዎች ኤጄንሲ አስታወቀ፡፡የኤጄንሲው ኃላፊ አቶ ኢብራሂም መሃመድ  እንደገለፁት፤ የተሰበሰበው ገቢ ካለፈው ዓመት ተመሳሳይ ወቅት ጋር ሲነፃፀር የ100 ሚሊዮን ብር ጭማሪ አለው ፡፡ይሁንና የተሰበሰበው ገቢ ክልሉ ካለው የገቢ አማራጭ አንጻር ሲታይ አነስተኛ መሆኑን አስረድተዋል፡፡ይህም በወረዳዎች የገቢ አሰባሰብ አደረጃጀት ባለመኖሩ ስራው እንደተጨማሪ ስራ መታየቱና ከፍተኛ የአመራር ቁርጠኝነት ማነስ ገቢው በአግባቡ እንዳይታቀድና እንዳይሰበሰቡ ማነቆ መሆኑን አመልክተዋል፡፡ይህን ችግር ለመፍታት ኤጀንሲው በአዲሱ የበጀት ዓመት በ32ቱም ወረዳዎች የቁርጥ ግብር ጥናት ለማካሄድ ማቀዱን ገልጸዋል ፡፡በአፋር ክልል በአዲሱ የበጀት ዓመት ኢኮኖሚው የሚያመነጨውን ገቢ ግብር  ለመሰብሰብ በትኩረት እንደሚሰራ ነው ያስገነዘቡት፡፡(ኢዜአ)